Barn som har fylt 15 år er part i sak om tilbakeføring. For å gjøre partsrettigheter gjeldende må barnet forstå hva saken gjelder. Barneverns- og helsenemnda (tidligere kalt fylkesnemnda) kan innvilge et barn under 15 år partsrettigheter dersom hensynet til barnet tilsier det. Se ny barnevernslov § 12-3 (jf tidligere barnevernlov § 6-3).
Alle barn som er i stand til å danne seg egne meninger  har rett til å medvirke i egen sak jf ny barnevernslov § 1-4. Av § 1-4 første ledd heter det: "Et barn som er i stand til å danne seg egen mening, har rett til å medvirke i alle forhold som vedrører barnet etter denne loven. Barn har rett til å uttale seg til barnevernet uavhengig av foreldrenes samtykke, og uten at foreldrene informeres om samtalen på forhånd. Barnet skal få tilstrekkelig og tilpasset informasjon og har rett til fritt å gi uttrykk for sine meninger. Barnet skal bli lyttet til og barnets meninger skal vektlegges i samsvar med barnets alder og modenhet."